Title: กฎกระทรวงกำหนดอัตราค่าธรรมเนียมการตรวจลงตราสำหรับคนต่างด้าวสัญชาติพม่า ลาว และกัมพูชาซึ่งได้รับอนุญาตให้เข้ามาอยู่ในราชอาณาจักรเป็นกรณีพิเศษ พ.ศ. 2549

กฎกระทรวง

กฎกระทรวง
กำหนดอัตราค่าธรรมเนียมการตรวจลงตราสำหรับคนต่างด้าวสัญชาติพม่า
ลาว และกัมพูชา
ซึ่งได้รับอนุญาตให้เข้ามาอยู่ในราชอาณาจักรเป็นกรณีพิเศษ
พ.ศ.
๒๕๔๙[๑]

อาศัยอำนาจตามความในมาตรา ๕ แห่งพระราชบัญญัติคนเข้าเมือง
พ.ศ. ๒๕๒๒ และมาตรา ๑๒ (๑) วรรคสาม แห่งพระราชบัญญัติคนเข้าเมือง พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติคนเข้าเมือง
(ฉบับที่ ๒) พ.ศ. ๒๕๒๓ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๑ มาตรา ๓๕ มาตรา ๓๖ มาตรา ๔๘ และมาตรา ๕๐ ของรัฐธรรมนูญแห่งราชอาณาจักรไทย
บัญญัติให้กระทำได้

โดยอาศัยอำนาจตามบทบัญญัติแห่งกฎหมาย รัฐมนตรีว่าการกระทรวงมหาดไทยออกกฎกระทรวงไว้
ดังต่อไปนี้  

ให้กำหนดค่าธรรมเนียมการตรวจลงตราสำหรับคนต่างด้าวสัญชาติพม่า
ลาว และกัมพูชาที่รัฐมนตรีว่าการกระทรวงมหาดไทยโดยอนุมัติของคณะรัฐมนตรีอนุญาตให้เข้ามาอยู่ในราชอาณาจักรตามมาตรา
๑๗ ดังต่อไปนี้
การตรวจลงตราตามมาตรา ๑๒ (๑) ประเภทคนอยู่ชั่วคราว
ใช้ได้ครั้งเดียว ซึ่งถือว่าใช้แล้วเพราะเดินทางเข้ามาแล้ว
สำหรับคนต่างด้าวหลบหนีเข้าเมือง สัญชาติพม่า ลาว
และกัมพูชา
ซึ่งได้รับอนุญาตให้เข้ามาอยู่ในราชอาณาจักรเป็นการชั่วคราว
เพื่อรอการส่งกลับ ตามประกาศกระทรวงมหาดไทย เรื่อง
การอนุญาตให้คนต่างด้าวบางจำพวกเข้ามาอยู่ในราชอาณาจักร
เป็นกรณีพิเศษ ที่มีหนังสือเดินทาง เอกสารใช้แทนหนังสือ
เดินทาง หรือหนังสือรับรองสถานะบุคคลของคนต่างด้าว
ตามที่กระทรวงมหาดไทยประกาศกำหนด
                             ๕๐๐
บาท

ให้ไว้
ณ วันที่ ๒๓ กุมภาพันธ์ พ.ศ. ๒๕๔๙
พลอากาศเอก
คงศักดิ์ วันทนา
รัฐมนตรีว่าการกระทรวงมหาดไทย

หมายเหตุ
:- เหตุผลในการประกาศใช้กฎกระทรวงฉบับนี้ คือ เนื่องจากรัฐบาลมีนโยบายที่จะปรับเปลี่ยนสถานะของแรงงานต่างด้าวที่หลบหนีเข้าเมืองสัญชาติพม่า
ลาว และกัมพูชา ซึ่งได้รับอนุญาตให้เข้ามาอยู่ในราชอาณาจักรเป็นการชั่วคราว เพื่อรอการส่งกลับ
ตามประกาศกระทรวงมหาดไทย เรื่อง การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษ
ซึ่งรัฐมนตรีว่าการกระทรวงมหาดไทย โดยอนุมัติของคณะรัฐมนตรีอนุญาตให้เข้ามาอยู่ในราชอาณาจักรตามมาตรา
๑๗ ให้เป็นผู้เข้าเมืองถูกต้องตามกฎหมาย โดยเสียค่าธรรมเนียมการตรวจลงตราในอัตราที่ต่ำกว่าที่กำหนดไว้สำหรับคนต่างด้าวทั่วไป
จึงจำเป็นต้องออกกฎกระทรวงนี้

พัชรินทร์/ผู้จัดทำ
๑๖
มีนาคม ๒๕๔๙

[๑] ราชกิจจานุเบกษา
เล่ม ๑๒๓/ตอนที่ ๒๕ ก/หน้า ๘/๑๔ มีนาคม ๒๕๔๙